贈沈遵
作者：歐陽修
朝代：宋

paragraphs: 羣動夜息浮雲陰，沈夫子彈醉翁吟。
醉翁吟，以我名，我初聞之喜且驚。
宮聲三疊何泠泠，酒行暫止四坐傾。
有如風輕日煖好鳥語，夜靜山響春泉鳴。
坐思千巖萬壑醉眠處，寫君三尺膝上橫。
沈夫子，恨君不爲醉翁客，不見翁醉山間亭。
翁歡不待絲與竹，把酒終日聽泉聲。
有時醉倒枕谿石，青山白雲爲枕屏。
花間百鳥喚不覺，日落山風吹自醒。
我時四十猶彊力，自號醉翁聊戲客。
爾來憂患十年間，鬢髮未老嗟先白。
滁人思我雖未忘，見我今應不能識。
沈夫子，愛君一罇復一琴，萬事不可干其心。
自非曾是醉翁客，莫向俗耳求知音。